“WHO” ยินดี “อังกฤษ” พบยาสเตียรอยด์ “เดกซาเมธาโซน” รักษาผู้ป่วย “โควิด” อาการหนัก!
"องค์การอนามัยโลก" ร่วมยินดี “อังกฤษ” พบยาสเตียรอยด์ “เดกซาเมธาโซน” รักษาผู้ป่วย “โควิด” อาการรุนแรงต้องใช้เครื่องช่วยหายใจ!
"องค์การอนามัยโลก" ร่วมยินดี “อังกฤษ” พบยาสเตียรอยด์ “เดกซาเมธาโซน” รักษาผู้ป่วย “โควิด” อาการรุนแรงต้องใช้เครื่องช่วยหายใจ!
18 มิ.ย. 2563

องค์การอนามัยโลก (WHO) ยินดีกับผลการวิจัยยาเดกซาเมธาโซน (dexamethasone) ที่สามารถรักษาผู้ป่วยโรคติดเชื้อไวรัสโคโรนาสายพันธุ์ใหม่ (โควิด-19) ได้ ขณะเตือนว่ายาชนิดนี้ไม่ควรนำไปใช้กับผู้ป่วยที่มีอาการไม่รุนแรง หรือเพื่อจุดประสงค์ในการป้องกันโรค
นายทีโดรส อัดฮานอม กีบรีเยซุส ผู้อำนวยการ WHO แถลงข่าวแสดงความยินดีกับผลลัพธ์การรักษาเบื้องต้นในสหราชอาณาจักร ซึ่งแสดงให้เห็นว่ายาสเตียรอยด์ เดกซาเมธาโซน มีผลลัพธ์เชิงบวกต่อผู้ป่วยโรคโควิด-19 อาการรุนแรง
โดยผลวิจัยเบื้องต้นที่ยื่นต่อ WHO ระบุว่า เดกซาเมธาโซนสามารถลดอัตราการเสียชีวิตของผู้ป่วยที่ใช้เครื่องช่วยหายใจลงราว 1 ใน 3 ส่วนอัตราการเสียชีวิตในผู้ป่วยที่ต้องรับออกซิเจนเพียงอย่างเดียวลดลงประมาณ 1 ใน 5
“นี่ถือเป็นข่าวดีมากสำหรับผู้ป่วยที่มีอาการรุนแรง” นายทีโดรส กล่าว
อย่างไรก็ดี การศึกษาพบว่าเดกซาเมธาโซนไม่เป็นผลดีต่อผู้ป่วยอาการไม่รุนแรงที่ไม่จำเป็นต้องใช้เครื่องช่วยหายใจ
ด้านไมเคิล ไรอัน (Michael Ryan) ผู้อำนวยการโครงการภาวะฉุกเฉินด้านสาธารณสุขขององค์การ กล่าวย้ำว่า เดกซาเมธาโซนเป็น “ยาต้านการอักเสบชนิดรุนแรง” และต้องใช้ภายใต้การดูแลของแพทย์
“ในความเป็นจริงแล้ว ยาสเตียรอยด์ โดยเฉพาะสเตียรอยด์ชนิดรุนแรง อาจเชื่อมโยงกับการเพิ่มจำนวนของไวรัส หรืออาจกล่าวได้ว่ามันมีส่วนช่วยให้ไวรัสแบ่งตัวและเพิ่มจำนวนในร่างกายมนุษย์ เดกซาเมธาโซนไม่ได้รักษาไวรัสโดยตรง ทั้งไม่ใช่เครื่องมือป้องกันไวรัสด้วย มันเป็นเรื่องสำคัญมากที่ยาชนิดนี้ควรสงวนไว้สำหรับใช้ในผู้ป่วยอาการหนัก” ไรอัน กล่าว
ทั้งนี้ สำนักข่าวซินหัว รายงานว่า อย่างไรก็ตามผู้เชี่ยวชาญด้านสุขภาพระบุย้ำ แม้การค้นพบของสหราชอาณาจักรครั้งนี้จะมีความสำคัญ แต่ยังเป็นแค่ข้อมูลเบื้องต้นจากการศึกษาเพียงครั้งเดียว และองค์การอนามัยโลกต้องการเห็นข้อมูลขั้นสุดท้ายก่อนปรับปรุงคำแนะนำทางคลินิก และสนับสนุนนานาประเทศให้เข้าถึงและใช้เดกซาเมธาโซนด้วยแนวทางเหมาะสมที่สุดเท่าที่เป็นไปได้

(ภาพจาก Xinhuathai)